1Polemi Puang Isa lako kota Nazaret to dinii mpelobohhii. Nasolanni to anak gurun-Na.
2Ia tonna Allo Katorroan mangngajahhimi lan bola passambajangan. Buda tau jio sijangngaran mpesa'dingngi pangngajah-Na. Sikutanami nakua, "Umbora Ia nanii llolonganni tuu lako? Kapaissenan matumbara ia joo naampui? Matumbai nawa'ding mpugauk tanda mejangngaran?
3Tangpande bolaraka Ia, na anakkana Maryam? Na ia to sile'tona iamo to Yakub, Yoses, Yudas na Simon. Na torro lan too ntee kotata' to sile'to-Na baine." Iamo joo nacia' tuu lako tau ntarimai to Puang Isa.
4Nakuanni Puang Isa, "Ia to nabi dikasiri' ia umbo-umbo nanii, apa jio kampongna iarika lan pangrapuanna ba'tu jio bolana te'da nadikasiri'."
5Jangngahhi Puang Isa, nasaba' te'da nakatappa'ii tau. Iamo joo na te'da nampugauk tanda mejangngaran jio kampong-Na, saliwanna ba'tu pira-pira tomasaki nakaka' mandai namalagah. Mangkai joo, malemi Puang Isa lako ba'tu pira-pira kampong mangngajahhi.
6(6:5)
7Natambaimi to sangpulo dua anak gurun-Na sirempun, nabenni kuasa nnula'i setang, namane' ssuai male sidua-dua,
8Napasanni kumua, "Ia ammimale, danggi' mibawa apa-apa, susinna kande, ba'tu sepu', ba'tu doi', ba'tu baju duang lambah, saliwanna tekken na sandala'."
9(6:8)
10Nakuapa, "Ia to bola dinii ntarima melo kamu', jiomo kamu' torro sanggenna male pole' kamu' mpatarruh kalingkanmi.
11Apa ia ammiratu lako mesa' kampong, nate'da natarima kamu' tau jio, iarika tangnapesa'dingngi kamu', salaii joo kampong. Mipentambakanni to carepa jio ajemi la mpangngingaranni tuu lako tau to kasalanna!"
12Mangkai joo, malemi to sangpulo dua anak gurun-Na, mpangpeissenanni kumua parallu to sininna tau mengkatoba' jio mai dosana.
13Buda setang naula'i na buda too tomasaki naparussui minynyak namalagah.
14Nasa'ding todamo Raja Herodes to karebanna Puang Isa, nasaba' kaissenanmo umbo-umbo nanii. Den tau mpaui kumua, "Nabi Yahya tee tuo pole'! Iamo joo namakuasa mpugauk tanda mejangngaran."
15Den too tau kumua, "Nabi Elia Ia." Na ia to laenna nakua, "Nabi Ia susi to sala mesa'na to nabi tonna anu'."
16Ia tonna sa'dingmi Raja Herodes to ianna joo nakuamo, "Tonganna Nabi Yahya Ia, to mangka kupangpele'toan ulunna na tuo pole'."
17Iamo namangkada susi joo Raja Herodes, nasaba' ia to apa pura jaji tonna tee. Ia joo Raja Herodes sibalii Herodias bainena sile'tona to disanga Filipus. Apa napangngingaranni Nabi Yahya kumua, "Pemali ke sibaliki' Herodias to balinna sile'tota'." Iamo joo namagalli Herodias anna madoang la mpangpebunoanni, apa malaja'i sanga tangnapangben Raja Herodes. Dipangpejokkoan bangri to Nabi Yahya nadipumpung dipatama pangtarungkuan. Nasuai Raja Herodes to tau njagai meloi to Nabi Yahya lan pangtarungkuan, sanga nakalaja'i. Naissen kumua maruruh penawanna Nabi Yahya nturu' pakkaeloran-Na Puang Allataala. Na nakabudai mpesa'dingngii ke mangngajahhii, apa siputtak lan to penawanna ke nasa'ding omi to pangngajahna.
18(6:17)
19(6:17)
20(6:17)
21Ia tonna mpengngingaranni allo kajajianna Raja Herodes, ia toomo wattu melo lako Herodias nanii la mangpabalahhi. Ia joo Raja Herodes mparenta tana Galilea. Jaji ia joo allo dipaden to pangmaroasan, napangpetamban ngasanni tuu lako to tontoe kuasa, pangbarani, na sininna tomapangka' lan kaparentanna.
22Ia joo wattu menari'mi to anakkana baine Herodias, na gaja napumasannang Raja Herodes sola toratunna. Nakuanmi Raja Herodes joo anakdara, "Ee, apara mukadoangngi, peta'dai angkubenko."
23Massapahmi nakua, "Apa to mupe'tada, iami la kubenko, moi sangsesena kaparentanku'."
24Malemi joo anakdara ngkutanai indona nakua, "Ee indo', apara la kupeta'da?" Napebalimi indona nakua, "Meta'dako ulunna Nabi Yahya."
25Male pole' omi lako Raja Herodes nakua, "Ie' puang, meta'dana' kita', ulunna Nabi Yahya nadipajiong baki', kuta'pa diben silalona."
26Masussa penawanna Raja Herodes tonna sa'dingngi to peta'danna joo anakdara, apa la napatumbapi namangkamo napassaparan, na jio olona toratunna. Te'da namadoang tangntarima peta'danna.
27Ta'pa nasuami to pangbaraninna male lako pangtarungkuan lle'toi to ulunna Nabi Yahya.
28Nabawami to ulunna Nabi Yahya jiong baki' nabenni joo anakdara. Naalami nabenni indona.
29Ia tonna sa'dingmi anak gurunna Nabi Yahya, malemi nnalai to batang rabukkuna, anna patamai liang.
30Ia tonna polemo joo rasulu', sirempunmi sola Puang Isa. Nacurita ngasanni to apa mangka napugauk sola to napangpangngajaran.
31Susi bangmi lintik budanna to tau male lako male jio mai ssikitan Puang Isa, anna moi la kumande sola anak gurun-Na te'damo wattunna. Iamo joo nakuamo ngkuanni, "Tamale mesa lako padang pallawangan tapessau opa bo'jo'ta'."
32Male mesami Puang Isa sola anak gurun-Na manglopi mangnguju lako padang pallawangan.
33Apa ia tonna malemo manglopi buda tau ngkitai, naissen too to napangngujui. Simessunanmi lan mai kampongna, anna nnola gantanan njoloi to Puang Isa sola anak gurun-Na.
34Ia tonna mellaomo Puang Isa jao mai lopi, nakitami joo tobuda, anna masse penawan-Na, sanga susi bangmira bembala' to te'damo tomangrewana. Napamulami Puang Isa nnajahhii mangrupa-rupa pangpangngajah.
35Ia tonna la bongimo, malemi to anak gurun-Na ngkandoppi' Puang Isa nakuanni, "Oo Puang la bongimi na pallawangan tee tanii.
36La'bi melo ke tasuami tee mai tau napada male nnalli kande ntuu lako tomangbara'bah iarika lako kampong mengguririkkita'."
37Apa napebalii nakua, "Kamu' ia to la mpakandei." Nakuamo to anak gurun-Na, "Wah, la dua ratuhpi dinar diallian roti, namane' siagi tee tau pada budanna."
38Nakutanaii Puang Isa to anak gurun-Na nakua, "Pirapara to roti mibawa? Male kamu' ngkitai." Ia tonna kitami nakua, "Limamora roti na duapa bale."
39Nasuami joo tobuda cumadokko mangtorro-torroan jio reu malammak.
40Ia tonna cumadokkomo, den ba'tu pirang-pirang torroan, den to sisaratuh na den too to silimang pulora tau lan sangtorroan.
41Naalami Puang Isa joo lima roti na dua bale, anna mentingngara de' langi', mangkurru sumanga' lako Puang Allataala. Namane' nti'pek-ti'pekki joo roti, nabenni anak gurun-Na anna tawa-tawanni joo tobuda. Susi joo dua bale ditawan too tobuda.
42Kumandemi sola ngasan sabarahna.
43Ia tonna mangkamo kumande, napasirempunmi to torrona, ponnopa sangpulo dua baku'.
44Agi-agi den limang sa'bu muane to kumande, ke ia manda to dibilang.
45Mangkai joo, nasuami Puang Isa to anak gurun-Na endek de' lopi, najolo lian kota Betsaida, sambali'na tasik. Ia tonna polemo tuu lako tobuda,
46malemi Puang Isa de' buntu massambajang.
47Ia tonna la bongimo mambelami tama tangnga tasik to lopinna anak gurun-Na, na jao bang unapi gantanan to Puang Isa.
48Nakita Puang Isa to anak gurun-Na tonna sigasa'mo mangbise, nasaba' ssussangngi angin bara'. Ia tonna dannarimo, ratumi lumingka jao wai, mpendete'i to anak gurun-Na, apa susi to kumua la liu lalan bangngi.
49Ia tonna kitami anak gurun-Na to Puang Isa lumingka jao wai, nasangai kumua bombo. Sikarrakanmi malaja'. Apa ta'pa nakuanni Puang Isa, "Ee, rapa' kamu'! Danggi' mimalaja'! Aku' tee."
50(6:49)
51Endekmi de' lopi to Puang Isa, nata'pa radan to angin bara'. Liwa' jangngah to anak gurun-Na,
52nasaba' te'dapa napahangngi to kuasan-Na Puang Isa mpugauk tanda mejangngaran tonna mpakande limang sa'bu tau na limara roti na dua bale. Disamboii pangngingaranna joo wattu.
53Ratumi Puang Isa sola anak gurun-Na lian sambali'na tasik namellao jio tana Genesaret.
54Ia tonna mellaomo jao mai lopi, ta'pa naissenmi tau to Puang Isa.
55Pada simessunan to tau lan mai kampongna, naparri-parrii male mbulle tomasaki jiong ampah lako to nanii Puang Isa.
56Umbo-umbo nanii ratu to Puang Isa, la lako kampong la lako kota, la male ia to tau mbawa tomasaki, napasirempunni jio pasa'. Anna meta'da lako Puang Isa kumua, ke wa'dingngi, nakaka' mandai to baju lando-Na, moi na tampakkana bangra. Padami tau ngkaka' baju landona pada toomi malagah.
bug_Latn bug_Latn bug_Latn zsm_Latn tgl_Latn unk zsm_Latn bug_Latn unk bug_Latn bug_Latn bug_Latn ibo_Latn bug_Latn bug_Latn bug_Latn bug_Latn unk unk unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn fij_Latn bug_Latn bug_Latn ind_Latn jav_Latn bug_Latn umb_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn